Document ID: 32010R0164

KOMISIJAS REGULA (ES) Nr. 164/2010
(2010. gada 25. janvāris),
par tehniskajām specifikācijām elektroniskiem kuģu ziņojumiem iekšzemes navigācijā, kas minētas Eiropas Parlamenta un Padomes Direktīvas 2005/44/EK 5. pantā par saskaņotiem upju informācijas pakalpojumiem (RIS) attiecībā uz Kopienas iekšējiem ūdensceļiem
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 7. septembra Direktīvu 2005/44/EK par saskaņotiem upju informācijas pakalpojumiem (RIS) attiecībā uz Kopienas iekšējiem ūdensceļiem (1) un jo īpaši tās 5. panta 1. punkta b) apakšpunktu,
tā kā:
(1)
RIS būtu jāizstrādā un jāīsteno saskaņotā, sadarbspējīgā un atklātā veidā.
(2)
Būtu jādefinē tehniskās specifikācijas elektroniskai kuģu ziņošanai iekšzemes navigācijā.
(3)
Kuģu elektroniskās ziņošanas tehniskajām specifikācijām būtu jābūt balstītām uz tehniskiem principiem, kuri izklāstīti direktīvas II pielikumā.
(4)
Tehniskajām specifikācijām būtu jāņem vērā attiecīgo starptautisko organizāciju veiktais darbs; ar citu transporta veidu satiksmes vadības pakalpojumiem būtu jānodrošina nepārtrauktība, īpaši ar jūras kuģu satiksmes vadības un informācijas pakalpojumiem.
(5)
Būtu jāņem vērā arī tās ekspertu grupas veiktais darbs par elektroniskiem kuģu ziņojumiem, ko veido dalībvalstu iestāžu pārstāvji, kuri ir atbildīgi par kuģu elektroniskās ziņošanas īstenošanu, un oficiālie locekļi no citām valdības organizācijām, kā arī novērotāji no attiecīgās rūpniecības nozares.
(6)
Tehniskajām specifikācijām būtu jāatbilst pašreizējam tehniskajam līmenim. Pieredze, kas iegūta, piemērojot Direktīvu 2005/44/EK, kā arī turpmākie tehniskie pilnveidojumi var radīt nepieciešamību grozīt tehniskās specifikācijas; tehnisko specifikāciju grozījumos būtu jāņem vērā ekspertu grupas paveiktais darbs par elektroniskiem kuģu ziņojumiem.
(7)
Šajā regulā paredzētie pasākumi ir saskaņā ar Komitejas viedokli, kas noteikts atbilstoši 1991. gada 16. decembra Padomes Direktīvas 91/672/EEK (2) 7. pantam par valstu izdotu kuģu vadīšanas apliecību kravu un pasažieru pārvadājumiem pa iekšējiem ūdensceļiem savstarpēju atzīšanu,
IR PIEŅĒMUSI ŠO REGULU.
1. pants
Tehniskās specifikācijas elektroniskiem kuģu ziņojumiem iekšzemes navigācijā ir noteiktas pielikumā.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 25. janvārī

Labels: 7
12
8